একটি সর্বভারতীয় সংবাদমাধ্যমের খবর অনুযায়ী, লোকসভা ভোট এগিয়ে আনতে চাইছে নরেন্দ্র মোদী সরকার। সব স্বাভাবিক থাকলে ২০১৯ সালের এপ্রিল-মে মাস নাগাদ সাধারণ নির্বাচন হওয়ার কথা। কিন্তু মোদী সরকারের পরিকল্পনা বাস্তবায়িত হলে, সেই ভোট আগামী বছরেই হয়ে যেতে পারে।
সূত্রের খবর, আগামী বছর কয়েকটি রাজ্যের বিধানসভা নির্বাচন হওয়ার কথা। আর মোদী অনেকদিন ধরে চাইছেন বিধানসভা ও লোকসভা নির্বাচনকে এক সঙ্গে করতে। সেই লক্ষ্যেই ২০১৮ সালের নির্ধারিত বিধানসভা নির্বাচনগুলির সঙ্গে লোকসভা নির্বাচনও সেরে ফেলতে চান মোদী।
দেশের সব রাজ্যের বিধানসভা নির্বাচনকে একই সময়ে করতে হলে যে রাজনৈতিক ঐক্যমত্য দরকার, তা এখনই সম্ভব নয়। তাই মোদীর আসল লক্ষ্যে পৌঁছানোর দিকে এটি একটি ধাপ বলেই মনে করছেন সংবিধান বিশেষজ্ঞরা।
আগামী বছর নাগাল্যান্ড, গুজরাত, কর্নাটক, মেঘালয়, হিমাচল প্রদেশ, ত্রিপুরা, মিজোরামে ভোট হওয়ার কথা। কিন্তু এত তাড়াতাড়ি সেই বিধানসভাগুলির সঙ্গে লোকসভা ভোট না করে, ২০১৯-এর প্রথম দিকে যে সব রাজ্যের ভোট রয়েছে, সেখানকার ভোট এগিয়ে আনা হতে পারে।

এই বিষয়ে অন্যান্য খবর

মোদী ও সিপিআইএম-কে নিয়ে ভালো কথা মমতার মুখে, দিলেন পাল্টা চালও
দেশের নতুন ‘রাজধানী’ নাগপুর! ৯২ বছর পরে স্বপ্ন সফল করলেন মোদী


রাজস্থান, ছত্তিশগড়, মধ্যপ্রদেশে ২০১৯-এর জানুয়ারিতে ভোট হওয়ার কথা। সেই রাজ্যগুলির নির্বাচন এগিয়ে এনে ২০১৮ সালের শেষের দিকে সেরে ফেলতে পারেন মোদী। সেক্ষেত্রে ২০১৯ সালের মে মাসে মেয়াদ শেষ হতে যাওয়া, মোদী সরকারও নির্বাচন ৬ মাস এগিয়ে আনতে পারে। এর জন্য কোনও সংবিধান সংশোধনের দরকার হবে না।
সূত্রের খবর, ২০১৯ সালের জুন নাগাদ ওড়িশা, সিকিম, অন্ধ্রপ্রদেশ, তেলেঙ্গানার ভোট হওয়ার কথা। সেই রাজ্যগুলিকেও ভোট এগিয়ে আনার প্রস্তাব দিতে পারে সরকার।
এই পরিকল্পনা সফল হলে ‘এক দেশ, একই সময়ে ভোটের’ দিকে একটি বড় পদক্ষেপ হবে। তবে এ ব্যাপারে সমস্ত রাজনৈতিক দলের প্রতিক্রিয়া ও ২০১৮ সালের প্রথমের রাজ্য নির্বাচনগুলি দেখেই চূড়ান্ত সিদ্ধান্ত নেওয়া হবে। 
মূলত খরচ কমানো ও নির্বাচনের জন্য সরকারি কাজে বাধা দূর করতেই নরেন্দ্র মোদী এই পরিকল্পনা করেছেন।